Pritožba, ki jo je 15. decembra 2021 vložil Oriol Junqueras i Vies zoper sklep Splošnega sodišča (šesti senat) z dne 5. oktobra 2021 v zadevi T-613/20, Junqueras i Vies/Parlament

(Zadeva C-780/21 P)

(2022/C 73/25)

Jezik postopka: španščina

Stranki

Pritožnik: Oriol Junqueras i Vies (zastopnik: M. Marsal i Ferret, abogado)

Druga stranka v postopku: Evropski parlament

Predlog

Pritožnik Sodišču predlaga, naj:

Prvič. – razveljavi in prekliče sklep, ki ga je šesti senat Splošnega sodišča Evropske unije sprejel 5. oktobra 2021 v zadevi T-613/20.

Drugič. – ugotovi, da je tožba, ki jo je vložila ta stranka, popolnoma dopustna.

Tretjič. – zadevo vrne v ponovno razsojanje Splošnemu sodišču, da bo po ugotovitvi dopustnosti tožbe šesti senat navedenega sodišča nadaljeval njeno obravnavo.

Četrtič. – Evropskemu parlamentu naloži plačilo stroškov postopka glede ugovora nedopustnosti in tega pritožbenega postopka.

Pritožbeni razlogi in bistvene trditve

Pritožnik v utemeljitev pritožbe navaja pet pritožbenih razlogov in njihove pravne podlage:

Prvič: Sklep krši zahteve glede pravice do učinkovitega sodnega varstva (člen 47 Listine o temeljnih pravicah, člen 6 EKČP in člen 13 EKČP), ker z odločitvijo o nedopustnosti (ter zavrnitvijo združitve zadev in prekinitve postopka) odvzema ves polni učinek sodbi, ki jo bo Sodišče sprejelo v zadevi C-115/21 P, in sodbi, ki bi jo Splošno sodišče lahko sprejelo v zadevi T-24/20 (1), če bi se mu zadeva vrnila v ponovno razsojanje. Tako je, ker je Splošno sodišče napačno uporabilo pravo tudi pri razlagi pravnih učinkov sodne odločbe, ki bi se lahko sprejela v zadevah T-24/20 in C-115/21 P. Splošno sodišče je štelo, da bi bila potrebna nova odločba nacionalnih organov Kraljevine Španije, da bi se O. Junquerasu vrnil njegov sedež, čeprav bi bil učinek sodnih odločb, s katerimi bi se ugodilo zahtevkom pritožnika, ohranitev sedeža O. Junquerasa.

Drugič: Splošno sodišče je v izpodbijanem sklepu napačno uporabilo pravo pri razlagi pogojev iz sodne prakse, ki se zahtevajo za to, da se šteje, da obstaja neposredno nanašanje izpodbijanega akta, in zaradi tega napačno uporabilo pravo pri ugotovitvi, da pritožnik nima procesnega upravičenja v skladu s členom 263, četrti odstavek, PDEU. Sklep odvzema polni učinek sodne odločbe, ki bi se lahko sprejele v zadevah C-115/21 P in T-24/20 in ne razkriva, da če akt ne bi bil sprejet, bi bil sedež O. Junquerasa še vedno prazen in bi se mu lahko vrnil ter bi lahko O. Junqueras ponovno pridobil pravice.

Tretjič: Sklep krši pravico do enakosti (člen 20 Listine o temeljnih pravicah) in do učinkovitega sodnega varstva (člen 47 Listine o temeljnih pravicah). Splošno sodišče je napačno štelo, da se kršitev navedenih pravic odraža zgolj v razpravi o temelju zadeve, čeprav, če bi se O. Junqueras obravnaval enako kot poslanec Evropskega parlamenta, na katerega je izpodbijani akt naslovljen (neposredna uporaba učinkov sodbe Sodišča z dne 19. decembra 2019 v zadevi C-502/19 (2) in sklep Evropskega parlamenta, ki je v nasprotju s tem, kar je sporočila Kraljevina Španija), sklep, ki se izpodbija s to pritožbo, ne bi bil sprejet, ker bi O. Junqueras še naprej zasedal svoj sedež. Kršitev pravice do enakosti in do učinkovitega sodnega varstva kažeta na neposredno nanašanje izpodbijanega akta na O. Junquerasa, kar mu daje procesno upravičenje v skladu s členom 263, četrti odstavek, PDEU.

Četrtič: Splošno sodišče je v sklepu napačno uporabilo pravo pri razlagi učinkov Listine o temeljnih pravicah. Ker Splošno sodišče ni štelo, da neposredno nanašanje izpodbijanega akta na pravice iz Listine o temeljnih pravicah daje procesno upravičenje v skladu s členom 263, četrti odstavek, PDEU, in ni priznalo, da v obravnavanem primeru pristojnosti za sodni nazor spoštovanja prava Unije niso spremenjene, ker od O. Junquerasa ni mogoče zahtevati, da vloži notranjo pritožbo zoper akt o ugotovitvi sprostitve sedeža, katerega vrnitev želi doseči, je v sklepu napačno uporabljeno pravo.

Petič: Splošno sodišče je v sklepu pravno napačno uporabilo načeli učinkovitosti in primarnosti prava Unije. V sklepu je napačno uporabljeno pravo, ker ne ugotavlja, da je izpodbijani akt sklep, s katerim se vztraja pri volji, da se sodbi Sodišča z dne 19. decembra 2019 v zadevi C-502/19 ne podeli nikakršen polni učinek, s čimer je kršena tudi pravica do učinkovitega sodnega varstva iz člena 47 Listine o temeljnih pravicah v delu, ki se nanaša na izvršitev sodb, kakor so bile sprejete, zato ima O. Junqueras procesno upravičenje v skladu s členom 263, četrti odstavek, PDEU.

(1) Sklep z dne 15. decembra 2020, Junqueras i Vies/Parlament (T-24/20, EU:T:2020:601).

(2) Sodba z dne 19. decembra 2019, Junqueras Vies (C-502/19, EU:C:2019:1115).